昭君村
作者：沈繼祖
朝代：宋

paragraphs: 黄沙漫空天一色，漠北陰山斷行跡。
明妃辭漢適單于，委骨胡沙無來日。
心事欲向琵琶傳，天荒地老何人識。
胡鴈經年去會還，漢月幾夜圓復缺。
鴈飛那解寄音塵，月明不管人愁絕。
冢上千年不改青，怨入邊風與羌笛。
誰爲君王設此謀，縱殺畫工果何益。
至今猶使昭君村，有女炙面殊不惜。
漢已無策唐效之，公主淪棄豺狼域。
何不設備禦狂胡，人言仲舒計已疏。
不以女色媚穹廬，聖宋之德千古無。